ನಡೆದಾಡಲು ಆಗಲ್ಲವೆಂದು ಭಿಕ್ಷುಕಿಯ ನಾಟಕ ಅಕೌಂಟ್ನಲ್ಲಿತ್ತು 1.4 ಕೋಟಿ, 5 ಬಿಲ್ಡಿಂಗ್ ಮಾಲಕಿ ತನಗೆ ನಡೆದಾಡಲು ಆಗಲ್ಲ ಅಂತ ಸುಳ್ಳು ಹೇಳಿ ಭಿಕ್ಷೆ ಬೇಡುತ್ತಿದ್ದ ಕಿಲಾಡಿ ಮಹಿಳೆಯೊಬ್ಬಳನ್ನ ಈಜಿಪ್ಟ್ನಲ್ಲಿ ಪೊಲೀಸರು ಬಂಧಿಸಿದ್ದಾರೆ. 57 ವರ್ಷ ವಯಸ್ಸಿನ ನಫೀಸಾ ಬಂಧಿತ ಮಹಿಳೆ. ಈಕೆಯ ಕುರಿತಾಗಿ ಪರಿಶೀಲನೆ ಮಾಡಿದಾಗ ಶಾಕಿಂಗ್ ಸಂಗತಿಗಳು ಬಯಲಾಗಿವೆ. ನಫೀಸಾ, ತನಗೆ ಪಾರ್ಶ್ವವಾಯುಲಕ್ವ ಉಂಟಾದ ಕಾರಣ ನಡೆದಾಡಲು ಆಗಲ್ಲ ಅಂತ ಹೇಳಿಕೊಂಡು ವ್ಹೀಲ್ಚೇರ್ನಲ್ಲಿ ಕುಳಿತು ಈಜಿಪ್ಟಿನ ಹಲವೆಡೆ ಭಿಕ್ಷೆ ಬೇಡುತ್ತಿದ್ದಳು. ಆದ್ರೆ ದಿನದ ಅಂತ್ಯಕ್ಕೆ ಭಿಕ್ಷೆ ಬೇಡಿ ಮುಗಿದ ಬಳಿಕ, ಆಕೆ ಎದ್ದು ನಡೆದುಕೊಂಡು ಹೋಗುವುದನ್ನ ಕೆಲವರು ಗಮನಿಸಿದ್ದರು. ಈ ಹಿನ್ನೆಲೆ ಪ್ರತ್ಯಕ್ಷದರ್ಶಿಗಳು ಪೊಲೀಸರಿಗೆ ದೂರು ನೀಡಿದ್ದರು. ಪೊಲೀಸರು ವಿಚಾರಣೆ ಮಾಡಿದಾಗ ಈಕೆಗೆ ಯಾವುದೇ ದೈಹಿಕ ಸಮಸ್ಯೆ ಇಲ್ಲ ಅನ್ನೋದು ಗೊತ್ತಾಗಿದೆ. ಅಲ್ಲದೆ ಈಕೆಯ ಬಗ್ಗೆ ಮತ್ತಷ್ಟು ಪರಿಶೀಲನೆ ನಡೆಸಿದಾಗ, ಬ್ಯಾಂಕ್ ಅಕೌಂಟ್ನಲ್ಲಿ 3 ಮಿಲಿಯನ್ ಈಜಿಪ್ಶಿಯನ್ ಪೌಂಡ್ಸ್ ಅಂದಾಜು 1.4 ಕೋಟಿ ರೂಪಾಯಿ ಹಣ ಹೊಂದಿರುವುದು ಗೊತ್ತಾಗಿದೆ. ಅಲ್ಲದೆ ಗಾರ್ಭಿಯಾ ಮತ್ತು ಖಾಲಿಯೂಬಿಯಾದಲ್ಲಿ 5 ಜನವಸತಿ ಕಟ್ಟಡಗಳು ಇವಳ ಒಡೆತನದಲ್ಲಿರೋದು ಬಯಲಾಗಿದೆ ಎಂದು ಅಲ್ಲಿನ ಪತ್ರಿಕೆಯೊಂದು ವರದಿ ಮಾಡಿದೆ. ಕಾಲಿನ ನ್ಯೂನತೆ ಬಗ್ಗೆ ಸುಳ್ಳು ಹೇಳಿದ ಆರೋಪದ ಮೇಲೆ ಆಕೆಯನ್ನ ಪೊಲೀಸರು ಅರೆಸ್ಟ್ ಮಾಡಿದ್ದು, ವಿಚಾರಣೆ ಮಂದುವರೆಸಿದ್ದಾರೆ.